## Pravilnik o izmjenama i dopunama Pravilnika o uvjetima dodjele i uporabe radiofrekvencijskog spektra

### NN 70/2010 (9.6.2010.), Pravilnik o izmjenama i dopunama Pravilnika o uvjetima dodjele i uporabe radiofrekvencijskog spektra

HRVATSKA AGENCIJA ZA POŠTU I ELEKTRONIČKE KOMUNIKACIJE

2133

Na temelju članka 12. stavka 1. točke 1., članka 82. stavka 4. i stavka 5., članka 85. stavka 8., članka 86., članka 87., članka 88., članka 89., članka 90., članka 91. te članka 94. stavka 4. i stavka 10. Zakona o elektroničkim komunikacijama (»Narodne novine« broj 73/08) Vijeće Hrvatske agencije za poštu i elektroničke komunikacije donosi

PRAVILNIK

O IZMJENAMA I DOPUNAMA PRAVILNIKA O UVJETIMA DODJELE I UPORABE RADIOFREKVENCIJSKOG SPEKTRA

Članak 1.

U Pravilniku o uvjetima dodjele i uporabe radiofrekvencijskog spektra (»Narodne novine« br. 136/08) članak 1. mijenja se i glasi:

»Pravilnikom o uvjetima dodjele i uporabe radiofrekvencijskog spektra propisuju se uvjeti dodjele i uporabe radiofrekvencijskog spektra, postupak izdavanja dozvola, postupak, uvjeti, rokovi i mjerila odabira prilikom izdavanja dozvola u postupku javnog natječaja i javne dražbe, izgled i sadržaj obrasca dozvole za uporabu radiofrekvencijskog spektra, izgled i sadržaj obrazaca zahtjeva za izdavanje dozvole za uporabu radiofrekvencijskog spektra, potrebna tehnička dokumentacija koja se prilaže zahtjevu za izdavanje dozvole za uporabu radiofrekvencijskog spektra, rokovi valjanosti dozvola za uporabu radiofrekvencijskog spektra, način i uvjeti prijenosa dozvola za uporabu radiofrekvencijskog spektra na drugu osobu, način i uvjeti ograničenja uporabe radijskih frekvencija, načini i uvjeti dostave tehničkih i drugih podataka o radijskim postajama, način i uvjeti obavljanja tehničkog pregleda, radijskih mjerenja i ispitivanja, obveza identifikacije određenih vrsta radijskih postaja, način i uvjeti uporabe radijskih postaja u slučaju opasnosti i drugim hitnim slučajevima, posebna ovlaštenja za obavljanje poslova u elektroničkim komunikacijama, te dodjela dodatnog radiofrekvencijskog spektra u mrežama pokretnih komunikacija.«

Članak 2.

U članku 3. stavci 3. i 4. brišu se.

Članak 3.

U članku 5. stavku 1. iza točke 5. dodaje se nova točka 6. koja glasi:

»6. ako je podnositelj zahtjeva podmirio naknade za uporabu radiofrekvencijskog spektra prema odredbama Zakona, te naknadu propisanu posebnim propisima koji uređuju plaćanje upravnih pristojbi.«

Članak 4.

U članku 8. stavku 6. iza riječi »i uplaćene jednokratne« dodaje se riječ »naknade«.

Članak 5.

U članku 12. stavku 2. iza riječi »u pisanom« dodaju se riječi »ili elektroničkom«.

U stavku 3. riječi »stavka 1.« zamjenjuju se riječima »stavka 2.«

Stavak 5. mijenja se i glasi:

»(5) Tehnička dokumentacija mora biti tiskana ili napisana neizbrisivim otiskom, te uvezana u cjelinu s označenim rednim brojevima stranica, na način da se nakon potpisa i ovjere ne mogu dodavati ni oduzimati stranice, ili pohranjena na neizbrisivom prijenosnom mediju u elektroničkom obliku priloženom uz zahtjev.«

Stavak 7. mijenja se i glasi:

»(7) Tehnička dokumentacija za radiodifuziju mora osobito sadržavati sljedeće:

1. prikaz tehničkog rješenja sustava (s pripadajućim grafičkim prikazima, kao što su blok-shema sustava, spojna shema i sl.),

2. opis zahtijevanih tehničkih značajki uređaja, sastavnih dijelova antenskih sustava i pripadajuće opreme,

3. geodetske podloge i zemljopisni položaj lokacija koji trebaju biti ucrtani na zemljovidu M 1:5000, M 1:25000 ili M 1:50000,

4. prikaz antenskog sustava (sa shemom spajanja), opis antenskog dijagrama zračenja s naznačenim smjerovima najvećeg zračenja i ograničenjima, tablični brojčani prikaz antenskog dijagrama zračenja (dB) u stupnjevima azimuta (najviše po 10°), grafički prikaz horizontalnog i vertikalnog dijagrama antenskog sustava, prostorni raspored antena (tlocrt i bokocrt izvedbe antenskog sustava),

5. tlocrt i bokocrt ili fotografija objekta na koji se postavlja antenski sustav, zajedno s ucrtanim planiranim smještajem antenskog sustava,

6. proračun potrebne izlazne snage odašiljača, na temelju izračene snage koju je utvrdila Agencija,

7. izračun potrebne prijamne razine za odgovarajuću kakvoću prijama, izračun prostorne raspodjele elektromagnetskog polja, grafički prikaz područja pokrivanja odašiljača, odnosno elektromagnetskog polja na zemljovidu prikladnog mjerila,

8. zemljovid područja u mjerilu M 1:5000 ili preciznijem s ucrtanim mjestom postavljanja i mjestima na kojima se može očekivati trajniji boravak osoba (područje povećane osjetljivosti) i izračun očekivanih vrijednosti veličina elektromagnetskog polja na označenom mjestu posebne osjetljivosti sukladno odgovarajućem pravilniku o ograničenjima jakosti elektromagnetskih polja,

9. odgovarajuća pisana suglasnost vlasnika o korištenju infrastrukture, odnosno objekta na koji se postavlja odašiljački sustav.«

U stavku 9. točka 5. mijenja se i glasi:

»5. tlocrt i bokocrt ili fotografija objekta na koji se postavlja antenski sustav, zajedno s ucrtanim planiranim smještajem antenskog sustava,«

Članak 6.

U članku 13. iza stavka 5. dodaju se novi stavci 6. i 7. koji glase:

»(6) Prilikom podnošenja zahtjeva za izdavanje dozvole, podnositelj zahtjeva je obvezan, uz zahtjev, predočiti potvrdu ili neku drugu javnu ispravu koja sadrži podatak o osobnom identifikacijskom broju (dalje u tekstu: OIB).

(7) Iznimno od stavka 6. ovog članka, u slučaju kad je podnositelj zahtjeva već ranije predočio Agenciji potvrdu ili neku drugu javnu ispravu koja sadrži podatak o OIB-u, podnositelj zahtjeva nije obvezan, za naredne dozvole, uz zahtjev predočiti iste.«

Članak 7.

U članku 14. stavku 2. točka 1. mijenja se i glasi:

»1. podatke o nositelju dozvole – ime i prezime, odnosno naziv radioamaterskog kluba ili Hrvatskog radioamaterskog saveza, OIB, adresa, ime i prezime odgovornog radioamatera (za klupske amaterske radijske postaje i amaterske relejne postaje), radioamaterski razred i pozivna oznaka,«

Iza stavka 3. dodaje se novi stavak 4. koji glasi:

»(4) Iznimno od odredbe iz stavka 3. ovog članka za nepokretne radijske postaje koje upotrebljava radioamaterski klub može se izdati zasebna dozvola.«

Dosadašnji stavci 4., 5., 6., 7., 8., 9., 10., 11., 12., 13. i 14. postaju stavci 5., 6., 7., 8., 9., 10., 11., 12., 13., 14. i 15.

U stavku 6., dosadašnjem stavku 5., mijenja se točke 1. i glasi:

»1. podatke o plovilu – naziv plovila ili registracijska oznaka, pozivna oznaka ili druga oznaka prepoznavanja, kategorija službe i korespondencije, selektivni pozivni broj (SSFC i MMSI/DSC) te satelitski identifikacijski broj,

Iza točke 1. dodaje se nova točka 2. koja glasi:

»2. podatke o nositelju dozvole – naziv ili ime i prezime, adresa i OIB,«

Dosadašnje točke 2., 3. i 4. postaju točke 3., 4. i 5.

Točka 3., dosadašnja točka 2., mijenja se i glasi:

»3. podatke o odašiljačima – vrsta uređaja, broj uređaja te frekvencijska područja ili dodijeljene frekvencije,«

U stavku 8., dosadašnjem stavku 7., mijenjaju se točke 1. i 2. i glase:

»1. podatke o zrakoplovu – državna pripadnost i registracijska oznaka zrakoplova, pozivna oznaka ili druga oznaka prepoznavanja, tip zrakoplova, podatci o vlasniku zrakoplova i ELT kôd,

2. podatke o radijskim postajama (uređajima) – proizvođač i tip, snaga radijske postaje, vrsta emisije te frekvencijska područja ili dodijeljene frekvencije, i to za odašiljače, odašiljače za nuždu i odašiljače sredstava za spašavanje,«

U stavku 10., dosadašnjem stavku 9., u točki 1. iza riječi »naziv« dodaje se zarez i riječ »OIB«.

U stavku 11., dosadašnjem stavku 10., u točki 1. iza riječi »prezime« dodaje se zarez i riječ »OIB«.

U stavku 12., dosadašnjem stavku 11., u točki 1. iza riječi »naziv« dodaje se zarez i riječ »OIB«.

U stavku 13., dosadašnjem stavku 12., u točki 1. iza riječi »naziv« dodaje se zarez i riječ »OIB«.

U stavku 14., dosadašnjem stavku 13., u točki 1. iza riječi »naziv« dodaje se riječ »OIB« i zarez.

Članak 8.

Članak 15. mijenja se i glasi:

»(1) Agencija će usvojiti zahtjev za izdavanje dozvole za uporabu radiofrekvencijskog spektra iz članka 6. točke 3. ovog pravilnika, koji ispunjava sve uvjete iz članka 5. ovog pravilnika i sadrži sve podatke u smislu odredaba članka 11. ovog pravilnika, te će izdati dozvolu za uporabu radiofrekvencijskog spektra u roku od 30 dana od dana zaprimanja ispravno i potpuno ispunjenog zahtjeva.

(2) Iznimno od odredbe stavka 1. ovog članka, rok za izdavanje dozvole za uporabu radiofrekvencijskog spektra može se produljiti najviše do 120 dana od dana zaprimanja zahtjeva, i to u sljedećim slučajevima:

1. ako je zahtjev za izdavanje dozvole za uporabu radiofrekvencijskog spektra nepotpun,

2. ako podnositelj zahtjeva treba podmiriti naknade za uporabu radiofrekvencijskog spektra prema odredbama Zakona, te naknadu propisanu posebnim propisima koji uređuju plaćanje upravnih pristojbi,

3. u slučaju da Agencija, ili pravna osoba koju je ovlastila Agencija, mora obaviti određena radijska mjerenja i druga ispitivanja,

4. u slučaju da Agencija mora obaviti usklađivanje uporabe radijskih frekvencija na međunarodnoj razini.

(3) Agencija će rješenjem odbiti zahtjev za izdavanje dozvole za uporabu radiofrekvencijskog spektra ako utvrdi:

1. da dodjela radijske frekvencije, za koju je podnesen zahtjev, nije u skladu s Tablicom namjene, planovima dodjele radijskih frekvencija iz članka 3. ovog pravilnika i bazom podataka radiofrekvencijskog spektra iz članka 4. ovog pravilnika,

2. da bi se dodjelom radijske frekvencije onemogućila djelotvorna uporaba radiofrekvencijskog spektra ili rad komunikacijske opreme u drugim radiokomunikacijskim službama,

3. da nisu zadovoljene odredbe koje se odnose na zaštitu zdravlja ljudi od djelovanja elektromagnetskih polja propisane posebnim propisima o ograničenjima elektromagnetskih polja.

(4) Agencija će rješenjem odbiti zahtjev za izdavanje dozvole za uporabu radiofrekvencijskog spektra ako utvrdi da podnositelj zahtjeva, ni nakon pisanog poziva Agencije za dopunu zahtjeva, u produljenom roku iz stavka 2. ovog članka nije dostavio sve podatke u smislu odredaba članka 11. ovog pravilnika.

(5) Izdavanjem nove dozvole podnositelju zahtjeva, Agencija može u novoj dozvoli naznačiti da ranije izdana dozvola tog podnositelja, izdana za uporabu istovrsnog radiofrekvencijskog spektra, prestaje vrijediti danom izdavanja nove dozvole.«

Članak 9.

U članku 27. stavku 1. točka 10. mijenja se i glasi:

»10. uvjerenje nadležnog suda da se protiv podnositelja ponude i osobe ovlaštene za zastupanje podnositelja ponude ne vodi istraga niti je podignuta optužnica ili optužni prijedlog,«

U stavku 1. točka 11. mijenja se i glasi:

»11. potvrdu mjerodavne ustanove mirovinskog i zdravstvenog osiguranja o plaćenim doprinosima za mirovinsko i zdravstveno osiguranje te potvrdu mjerodavne porezne uprave o urednom podmirenju dospjelih poreznih obveza, ili druge odgovarajuće dokumente,«

Članak 10.

U članku 31. stavku 3. iza točke 2. dodaje se nova točka 3. koja glasi:

»3. ako nije podnesena niti jedna ponuda.«

Stavak 5. briše se.

Članak 11.

U članku 41. stavku 1. točka 10. mijenja se i glasi:

»10. uvjerenje nadležnog suda da se protiv podnositelja ponude i osobe ovlaštene za zastupanje podnositelja ponude ne vodi istraga niti je podignuta optužnica ili optužni prijedlog,«

U stavku 1. točka 11. mijenja se i glasi:

»11. potvrdu mjerodavne ustanove mirovinskog i zdravstvenog osiguranja o plaćenim doprinosima za mirovinsko i zdravstveno osiguranje te potvrdu mjerodavne porezne uprave o urednom podmirenju dospjelih poreznih obveza, ili druge odgovarajuće dokumente,«

Iza stavka 1. dodaje se novi stavak 2. koji glasi:

»(2) Dokazi iz stavka 1. ovog članka prilažu se u izvorniku ili u ovjerenoj preslici. Dokazi o urednom podmirenju dospjelih poreznih obveza i o plaćenim doprinosima za mirovinsko i zdravstveno osiguranje ne smiju biti stariji od 30 dana, a ostali dokazi ne smiju biti stariji od šest mjeseci od dana raspisivanja javne dražbe.«

Članak 12.

Članak 44. mijenja se i glasi:

»(1) Nositelj dozvole za uporabu radiofrekvencijskog spektra mora prije početka rada radijske postaje prijaviti Agenciji podatke o zemljopisnoj lokaciji i tehničke podatke za svaku postavljenu radijsku postaju ili izmjenu podataka o postojećoj radijskoj postaji ukoliko je to navedeno u dozvoli.

(2) Operator koji upotrebljava radiofrekvencijski spektar prema općoj dozvoli u kojoj je navedena obveza podnošenja prijave Agenciji, mora prije početka rada radijske postaje prijaviti Agenciji podatke o zemljopisnoj lokaciji i tehničke podatke za svaku postavljenu radijsku postaju ili izmjenu parametara postojeće radijske postaje.

(3) U slučajevima izmjene parametara radijske postaje u odnosu na valjanu dozvolu za uporabu radiofrekvencijskog spektra u radiodifuziji izdanu prema članku 89. ili 90. Zakona, nositelj je dužan prijaviti Agenciji te izmjene 30 dana prije početka rada, te nakon odobrenja Agencije smije započeti s radom.

(4) Prijave iz stavaka 1., 2. i 3. ovog članka podnose se na obrascima kojima oblik i sadržaj utvrđuje Agencija, te ih objavljuje na svojim internetskim stranicama, a može ih objaviti i na drugi prikladan i javno dostupan način.

(5) Uz obrazac iz stavka 4. ovog članka za radijske postaje za radiodifuziju koje rade sukladno dozvolama za uporabu radiofrekvencijskog spektra izdanih na temelju članaka 89. i 90. Zakona potrebno je dostaviti dokumentaciju sukladno članku 12. stavcima 6. i 7. ovog pravilnika.

(6) Agencija može, ovisno o raspoloživim tehničkim mogućnostima, zaprimati prijavu iz stavaka 1., 2. i 3. ovog članka elektroničkim putem.«

Članak 13.

U članku 46. stavak 1. mijenja se i glasi:

»(1) Tehnički pregled radijske postaje obavlja se na zahtjev inspektora elektroničkih komunikacija ili ovlaštene osobe Agencije.«

Članak 14.

U članku 47. stavku 2. riječ »ovlast« zamjenjuje se riječima »posebno ovlaštenje«.

Članak 15.

U članku 50. stavku 1. riječ »deset« zamjenjuje se riječju »petnaest«.

Članak 16.

Iz naslova članka 51. brišu se riječi »u radiodifuziji«.

Stavak 1. mijenja se i glasi:

»(1) Tehnički pregled iz članka 46. stavka 1. ovog pravilnika obavlja se, u pravilu, nakon puštanja u rad radijskih postaja, a za koje Agencija izdaje dozvolu za uporabu radiofrekvencijskog spektra iz članaka 88., 89., 90. i 91. Zakona.«

U stavku 2. iza riječi »prema izdanoj dozvoli za uporabu radiofrekvencijskog spektra« dodaju se riječi »ili odobrenju Agencije iz članka 44. ovog pravilnika«.

U stavku 7. iza riječi »iz izdane dozvole za uporabu radiofrekvencijskog spektra« dodaju se riječi »ili odobrenja Agencije iz članka 44. ovog pravilnika«.

U stavku 8. iza riječi »iz izdane dozvole za uporabu radiofrekvencijskog spektra« dodaju se riječi »ili odobrenja Agencije iz članka 44. ovog pravilnika«

Članak 17.

U članku 55. stavku 6. iza riječi »člankom 44.« brišu se riječi »stavkom 1.«

Članak 18.

U članku 58. točke 4., 5. i 6. mijenjaju se i glase:

»4. radi ostvarivanja djelotvornije uporabe radiofrekvencijskog spektra u smislu provedbe međunarodnih akata iz članka 57. točke 4. ovog pravilnika,

5. radi ostvarivanja djelotvornije uporabe radiofrekvencijskog spektra na temelju primjene novih tehničkih i tehnoloških dostignuća u području komunikacija,

6. radi zaštite ljudi od elektromagnetskog zračenja.«

Članak 19.

U članku 59. stavku 1. točki 1. iza riječi »Pravilniku o namjeni radiofrekvencijskog spektra« riječ »ili« zamjenjuje se zarezom, a iza riječi »u planovima dodjele radijskih frekvencija« dodaju se riječi »ili u bazi podataka radiofrekvencijskog spektra«.

Članak 20.

U članku 60. stavku 1. iza riječi »pomoću pozivne oznake ili« briše se riječ »nekog«.

Članak 21.

U članku 61. stavku 1. iza riječi »postaje koja radi u« brišu se riječi »unutarnjem ili«.

Članak 22.

U članku 62. iza stavka 5. dodaje se novi stavak 6. koji glasi:

»(6) Drugi znak identifikacije nepokretne radijske postaje koja radi u međunarodnom prometu sastoji se od riječi, znakova i/ili signala.«

Članak 23.

U naslovu i cijelom tekstu glave VII. riječ »ovlast« zamjenjuje se u odgovarajućem padežu riječima »posebno ovlaštenje«.

Članak 24.

U članku 67. stavku 1. iza riječi »za obavljanje poslova iz« briše se riječ »tražene«.

U stavku 3. iza riječi »može izdati« briše se riječ »traženu«.

Članak 25.

U članku 69. stavku 2. iza riječi »prema potrebi« brišu se riječi »i godišnjem planu«.

Članak 26.

U članku 70. iza riječi »rješenjem oduzeti« briše se riječ »izdanu«.

Članak 27.

Naslov glave VIII. mijenja se i glasi:

»Dodjela dodatnog radiofrekvencijskog spektra u mrežama pokretnih komunikacija«.

Članak 28.

Članak 71. stavak 1. mijenja se i glasi:

»(1) Postojećem operatoru javnih elektroničkih komunikacijskih mreža i/ili usluga koji posjeduje vrijedeću dozvolu za uporabu radiofrekvencijskog spektra unutar frekvencijskih pojaseva 880-915/925-960 MHz i 1710-1785/1805-1880 MHz, Agencija može, na njegov zahtjev i uz uvažavanje načela transparentnosti i nediskriminacije, a u okviru vrijedeće dozvole, dodijeliti dodatni raspoloživi radiofrekvencijski spektar unutar tih frekvencijskih pojaseva.«

Članak 29.

Privitci 1., 2., 3. i 4. zamjenjuju se novim privitcima 1., 2., 3. i 4. koji su sastavni dio ovog pravilnika.

Članak 30.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-01/10-01/02

Urbroj: 376-13-10-01

Zagreb, 22. travnja 2010.

Predsjednik Vijeća Agencije
Miljenko Krvišek, dipl. ing. el., v. r.

[PRIVITAK 1.](dodatni/409339.pdf)

[PRIVITAK 2.](dodatni/409340.pdf)

[PRIVITAK 3.](dodatni/409341.pdf)[PRIVITAK 4.](dodatni/409342.pdf)

Pravilnik, NN 70/2010-2133